Mette Kjærulff vil være ny borgmesterkandidat for Socialdemokratiet i Thisted Kommune. Men Ulla Vestergaard har ingen planer om at trække sig.

Der bliver kamp om at stå øverst på stemmesedlen hos Socialdemokratiet ved kommunalvalget i Thisted Kommune i 2025. Mette Kjærulff har besluttet sig for at gå efter at blive partiets borgmesterkandidat, og det 36-årige kommunalbestyrelsesmedlem bekræfter over for TV MIDTVEST, at hun dermed udfordrer tidligere borgmester Ulla Vestergaard. - Vi trænger til nogle yngre kræfter og til at være mere synlige om, hvad vi mener. Jeg kunne godt tænke mig, at vi var mere på, og at der i gruppen var mere frihed til at gå ud og fortælle, hvad Socialdemokratiet står for, siger Mette Kjærulff. Hun understreger, at beslutningen generelt ikke bunder i politisk uenighed, selv om hun var i opposition til Ulla Vestergaard i den følelsesladede debat om kommunens skolestruktur. - Vi var nogle i gruppen, som ikke ville stemme for Venstres forslag, men det tilsluttede de andre sig. Det var - mener jeg - for forhastet. Generelt er det ikke sådan, at vi er på nakken af hinanden, men uanset hvad synes jeg, at partiet trænger til ny energi, siger Mette Kjærulff. Hun blev valgt ind i kommunalbestyrelsen ved valget i 2017 og har dermed fem et halvt års erfaring med lokalpolitik. Demokratiets spilleregler En del mere erfaring har hendes modstander, 64-årige Ulla Vestergaard, der har været partiets borgmesterkandidat i Thy siden 2009 og var borgmester fra 2018 til 2022. Og det faktum, at en ny kandidat har meldt sig på banen, får hende ikke til at trække sig. - Det er demokratiets spilleregler og alles ret, hvis det er en udfordring, man har lyst til at prøve kræfter med. Jeg har et godt mandat fra sidste kommunalvalg, og jeg tror også, at de fleste synes, at jeg laver et godt stykke arbejde til gavn for vores kommune - og finder løsninger, når det er svært, siger hun. Til kritikken om at partiet ikke er synlige nok i debatten siger hun: - Man kan sikkert altid gøre noget bedre, men det er alles ansvar i gruppen at være synlige. Jeg går med det, jeg får mandat til. Det er endnu ikke afgjort, om valget af spidskandidat skal afgøres ved en urafstemning eller en ekstraordinær generalforsamling. Det er op til partiets fællesledelse. For at blive opstillingsberettiget skal Mette Kjærulff finde 25 stillere. - Men det vrimler allerede med gode folk, der gerne vil støtte mig, så det skulle ikke blive noget problem, siger hun.